text: Muslimsk gravplads i Sønderborg
  25 oktober 2013 kl. 12.28
  Muslimer i Sønderborg Provsti fik fredag eftermiddag deres egen gravplads i tilknytning til kirkegården i Ulkebøl ved Sønderborg.
  Det lokale menighedsråd har arbejdet på sagen i flere år, fordi det ikke kunne skaffe penge til gravpladsen. Finansieringen blev først bragt på plads, da Haderslev Stift gav et lån.
  Lånet skal betales tilbage gennem brugerbetaling.
  Hidtil er muslimer fra Gråsten, Broager og Als blevet begravet på en muslimsk gravplads i Vejle.
  Den nye gravplads på 1.500 kvadratmeter er indrettet syd for kirkegården i Ulkebøl, og den rummer 100 gravsteder til voksne og 30 til børn samt en ceremoniplads, hvor begravelsesfølget kan bede for den afdøde, før kisten sænkes i hullet.
  Muslimer tillader ikke kremering, og normalt bliver de ikke begravet i en kiste. Begravelse uden kiste er imidlertid kun tilladt på begravelsespladsen i Brøndby ved København, der er ejet Dansk Islamisk Begravelsesfond.
  Ved en muslimsk begravelse på en dansk gravplads lægges liget på højre side med hovedet vendt mod Mekka, og begravelsen skal ske inden for 24 timer efter dødsfaldet.
  Horsens, Esbjerg og Vejle har også muslimske begravelsespladser.
  